62021TJ0530_RES
Vec T‑530/21
Pierre Lannier
proti
Úradu Európskej únie pre duševné vlastníctvo
Rozsudok Všeobecného súdu (desiata komora) zo 14. decembra 2022
„Ochranná známka Európskej únie – Námietkové konanie – Prihláška obrazovej ochrannej známky Európskej únie zobrazujúcej veľké písmená ‚P‘ a ‚L‘, ktoré sa prekrývajú – Staršia obrazová ochranná známka Európskej únie zobrazujúca kombináciu veľkých písmen ‚P‘ a ‚L‘, ktoré sú zrkadlovo umiestnené a sa prekrývajú – Prípustnosť odvolania podaného na odvolací senát – Aktívna legitimácia – Relatívny dôvod zamietnutia – Pravdepodobnosť zámeny – Článok 8 ods. 1 písm. b) nariadenia (ES) č. 207/2009 [teraz článok 8 ods. 1 písm. b) nariadenia (EÚ) 2017/1001]“
Ochranná známka Európskej únie – Odvolacie konanie – Odvolanie podané proti rozhodnutiu námietkového oddelenia Úradu – Nesprávne označenie odvolateľa v odvolaní – Odstrániteľná vada
[Nariadenie Európskeho parlamentu a Rady 2017/1001, článok 68 ods. 1; nariadenie Komisie 2018/625, článok 2 ods. 1 písm. b), článok 21 ods. písm. a) a článok 23 ods. 1 písm. c)]
(pozri body 31, 34 – 40)
Ochranná známka Európskej únie – Odvolacie konanie – Osoby oprávnené podať žalobu a byť účastníkmi konania – Osoby dotknuté rozhodnutím, ktorým nebolo vyhovené v ich návrhoch – Nástupca spoločnosti, ktorý podal námietku, a majiteľ staršej ochrannej známky ku dňu podania žaloby – Zahrnutie
(Nariadenie Európskeho parlamentu a Rady 2017/1001, článok 67)
(pozri body 46, 47)
Zhrnutie
Dňa 13. decembra 2016 podala spoločnosť Pierre Lannier prihlášku obrazovej ochrannej známky zobrazujúcej veľké písmená „P“ a „L“, ktoré sa prekrývajú, ako ochrannej známky Európskej únie.
V roku 2017 podala spoločnosť Pierre Lang Europe Handelsges.m.b.H. námietku proti zápisu prihlasovanej ochrannej známky, pričom tvrdila, že existuje pravdepodobnosť zámeny. (
1
) Námietkové oddelenie Úradu Európskej únie pre duševné vlastníctvo (EUIPO) v roku 2020 túto námietku zamietlo v celom jej rozsahu. Počas tohto konania Pierre Lang Europe Handelsges.m.b.H. bola nadobudnutá spoločnosťou Pierre Lang Trading GmbH.
Odvolací senát EUIPO zrušil rozhodnutie námietkového oddelenia a vyhovel námietke po tom, čo vyhlásil odvolanie za prípustné. Odvolanie proti rozhodnutiu námietkového oddelenia bolo totiž podané na odvolací senát pod názvom spoločnosti Pierre Lang Europe Handelsges.m.b.H. Vyjadrenie uvádzajúce dôvody odvolania, ktoré bolo tiež podané odvolaciemu senátu, však uvádzalo meno spoločnosti Pierre Lang Europe Ges.m.b.H. Keďže kancelária odvolacích senátov konštatovala, že vyjadrenie uvádzajúce dôvody odvolania bolo podané v mene podniku pod iným menom, ako je meno, ktoré je zapísané v registri EUIPO, požiadala osobu, ktorá podala odvolanie, aby v tejto súvislosti predložila pripomienky. Túto chybu napravila Pierre Lang Trading GmbH ako nástupca spoločnosti, ktorá podala námietku. (
2
)
Všeobecný súd, na ktorý bola podaná žaloba spoločnosti Pierre Lannier, túto žalobu zamietol a preskúmal po prvýkrát právne dôsledky neexistencie zápisu prevodu ochrannej známky Únie v registri EUIPO na možnosť nového majiteľa ochrannej známky pokračovať v námietkovom konaní v štádiu odvolania pred odvolacím senátom. Všeobecný súd navyše posúdil možnosť odstránenia chyby v písaní v názve uvedenom v odvolaní a dôvodoch odvolania pred odvolacím senátom.
Posúdenie Všeobecným súdom
Všeobecný súd v prvom rade pripomína, že odvolanie musí obsahovať meno odvolateľa pred odvolacím senátom. (
3
) Ak odvolanie nespĺňa príslušné ustanovenia, (
4
) odvolací senát zamietne odvolanie z dôvodu neprípustnosti, pokiaľ odvolateľ aj napriek upozorneniu neodstráni v stanovenej lehote nedostatky.
Všeobecný súd ďalej spresňuje, že nesprávna identifikácia odvolateľa v odvolaní je odstrániteľnou vadou. (
5
)
V prejednávanej veci Pierre Lang Trading GmbH preukázala, že v čase podania odvolania na odvolací senát bola majiteľkou staršej ochrannej známky. Navyše táto spoločnosť opravila odvolanie v stanovenej lehote. Všeobecný súd preto konštatuje, že odpoveď poskytnutá EUIPO bola uspokojivá a že odvolanie bolo opravené.
Napokon, pokiaľ ide o možnosť spoločnosti Pierre Lang Trading GmbH pokračovať v námietkovom konaní v štádiu odvolania pred odvolacím senátom, Všeobecný súd na jednej strane zdôrazňuje, že pripomienky predložené touto spoločnosťou a dôkazy predložené na ich podporu boli dostatočné na to, aby umožnili odvolaciemu senátu rozhodnúť o prípustnosti odvolania. Na druhej strane Pierre Lang Trading GmbH bola ako nástupca spoločnosti, ktorá podala uvedenú námietku, a ako majiteľ staršej ochrannej známky ku dňu podania odvolania osobou poškodenou rozhodnutím námietkového oddelenia, a preto mohla podať odvolanie proti tomuto rozhodnutiu.
(
1
)	V zmysle článku 8 ods. 1 písm. b) nariadenia Rady (ES) č. 207/2009 z 26. februára 2009 o ochrannej známke Európskej únie (Ú. v. EÚ L 78, 2009, s. 1).
(
2
)	Podľa článku 21 ods. 1 písm. a) a článku 23 ods. 1 písm. c) delegovaného nariadenia Komisie (EÚ) 2018/625 z 5. marca 2018, ktorým sa dopĺňa nariadenie Európskeho parlamentu a Rady (EÚ) 2017/1001 o ochrannej známke Európskej únie a ktorým sa zrušuje delegované nariadenie (EÚ) 2017/1430 (Ú. v. EÚ L 104, 2018, s. 1).
(
3
)	Meno účastníka konania musí byť uvedené vo forme stanovenej vo vykonávacom nariadení Komisie (EÚ) 2018/626 z 5. marca 2018, ktorým sa stanovujú podrobné pravidlá vykonávania určitých ustanovení nariadenia Európskeho parlamentu a Rady (EÚ) 2017/1001 o ochrannej známke Európskej únie a ktorým sa zrušuje vykonávacie nariadenie (EÚ) 2017/1431 (Ú. v. EÚ L 2018, 2018, s. 37).
(
4
)	Článok 21 ods. 1 písm. a) delegovaného nariadenia 2018/625.
(
5
)	Podľa článku 2 ods. 1 písm. b), článku 21 ods. 1 písm. a) a článku 23 ods. 1 písm. c) delegovaného nariadenia 2018/625, ako aj článku 68 ods. 1 nariadenia Európskeho parlamentu a Rady (EÚ) 2017/1001 zo 14. júna 2017 o ochrannej známke Európskej únie (Ú. v. EÚ L 154, 2017, s. 1).